Korekcija cenika dimnikarskih storitev

Mogoče je problem, prikazan v nadaljevanju nekoliko dogočasen, a vendar predlagam, da ga tako morebitni bralci kot tudi vlada le pregledajo in si ustvarijo svoje mnenje.

Zakon o dimnikarskih storitvah (Ur.l.RS št.:68/16) v 2. odstavku 19. člena določa, da se znesek izvedene dimnikarske storitve oblikuje **kot zmnožek cene izvajanja dimnikarskih storitev** in **normativnega števila časovnih enot dela dimnikarskih storitev** ter v 4. odstavku istega člena, **da se cena iz drugega odstavka tega člena določi v eurih na časovno enoto dela.**

Iz 3. odstavka istega člena je tudi razumeti, da so v teh cenah po enoti upoštevani (poleg standardnih režijskih stroškov) tudi potni stroški od sedeža dimnikarske službe do uporabnika dimnikarske službe, če ta oddaljenost ni večja od 25 km.

( *Zanimivo, da ni nikjer upoštevan »neproduktivni« del delovnega časa oz. 30 minut, predvidenega za malico v delovnem času 8 ur, ampak, to je verjetno stvar sindikatov.)*

Pri tem pa naletimo na anomalijo, ki je za izvajalca sicer zelo sprejemljiva, za naročnika pa skrajno nesprejemljiva, bolje rečeno nedopustna in v nasprotju s pozitivnimi zakoni in predpisi.

Stanujem v večstanovanjske objektu s 55 stanovanjskimi enotami.

V letu 2015 je dimnikarsko podjetje na tem objektu izstavilo račun z naslednjo vsebino:

|  |  |  |  |  |  |
| --- | --- | --- | --- | --- | --- |
| Šifra | Naziv | Količina | Enota | Cena/E | Vrednost € |
| 1.27 | Mehansko čiščenjezračnik, vertikalni del | 45,00 | Tuljava | 4,30 | 193,50 |
| 2.16 | Letni pregledzračnik tuljava,vertikalni del | 127,00 | Tuljava | 2,50 | 317,50 |
| 1.17 | Mehansko čiščenjeSamostojni dimnik do vključno fi 20 cm | 32,00 | Tuljava | 5,80 | 185,60 |
|  |  |  |  | Skupaj: | 696,60 |
|  |  |  |  | DDV 22% | 153,25 |
|  |  |  |  | **Skupaj:** | **849,85** |

**Opomba: Delo je izvedel en dimnikar v 2 (dveh) urah,**

***zaračunana ura ima torej vrednost 424,925 € z DDV***

Ker sem tudi sam videl, da je dimnikar po cca dve urah zaključil z delom (ali so bila opravila stvarno izvršena, pa ne vem), smo dospeli račun pač poravnali.

Dimnikarstvo je res odgovorno delo – a meja najbrž ni nebo ?

Prišlo je leto 2016 in z njim tudi dimnikar.

Zaradi slabe izkušnje iz prejšnjega leta sem se tudi sam povzpel na ravno streho našega stanovanjskega objekta in spremljal delo dimnikarja. Po dveh urah je končal z delom in mi dal v podpis delovni nalog, iz katerega je bilo razvidno, da imamo 172 zračnikov, od tega 45 očiščenih in 32 tuljav za plinasto gorivo. Na moje vprašanje, od kje 172 zračnikov je dejal, naj pogledam, ali jih je res toliko. Res imamo 172 (*127 + 45*) zračnikov in sem podpisal.

In potem je prišel račun, popolnoma enak kot prejšnje leto.

Po določilih uvodoma omenjenega 2. in 4. odstavka 19. člena Zakona o dimnikarskih storitvah je iz priznane cene ure dimnikarja 25,20 €/h v sorazmerju glede na vrednost posameznega opravila (*kar objektivno predpostavljam, da je Vlada RS upoštevala, ko je sprejela* ***S K L E P  o ceniku dimnikarskih storitev*** *-* [*Uradni list RS, št. 57/2010  z dne 16. 7. 2010*](https://www.uradni-list.si/1/index?edition=201057#!/Uradni-list-RS-st-57-2010-z-dne-16-7-2010)) in izračuna časovnega normativa v sorazmernem deležu vseh opravljenih storitev po tem računu oz. delovnem nalogu razvidno, da je dimnikar porabil za naslednja dela:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Šifra | Naziv | Količina | Enota | Delež v razmerju | Skupni časpo računu | **Čas na enoto****po računu** | Normativ(Podlaga za račun) | Skupni zaračunani čas po normativu |
| 1.27 | Mehansko čiščenjezračnik, vertikalni del | 45,00 | Tuljava | 15,84 % | 19,01 min | 25,35 sek | 10,24 min | 460,71 min |
| 2.16 | Letni pregledzračnik tuljava,vertikalni del | 127,00 | Tuljava | 73,35 % | 88,03 min | 41,59 sek | 5,95 min | 755,95 min |
| 1.17 | Mehansko čiščenjeSamostojni dimnik do vključno fi 20 cm | 32,00 | Tuljava | 10,80 % | 12,97 min | 24,31 sek | 13,81 min | 441,90 min |
|  |  |  | **SKUPAJ DEJANSKO:** | 100,00% | **2,00 ure** |  | **SKUPAJ NORMIRANO-ZARAČUNANO:** | **27,64 ur** |

Ker je vlada RS sprejela **S K L E P  o ceniku dimnikarskih storitev (** [Uradni list RS, št. 57/2010  z dne 16. 7. 2010](https://www.uradni-list.si/1/index?edition=201057#!/Uradni-list-RS-st-57-2010-z-dne-16-7-2010)) bi bilo primerno, da sprejme tudi sklep, s katerim bi preprečila neupravičeno zaračunavanje dimnikarskih storitev na način, ki je izven normalnih okvirov. Opisan primer prikazuje, kako se sicer (verjetno) pravilna cena za enoto, če se izvede posamično ali v manjšem številu, spremeni v absurd pri množenju teh enot na eni lokaciji. Ena od možnosti je, da vlada sprejme sklep, ki bo določal, da se pri v primeru več kot 5 (petih) zračnikov in več kot 5 (petih) dimnikov na enem objektu izvedeno delo obračunava po opravljenih urah in prizani ceni urne postavke, ki jih potrdi tudi naročnik.

Pričakujem sicer, da vlada tega predloga ne bo akceptirala, ker bi se s tem namreč tudi zmanjšala absolutna vrednost DDV-ja, kar pa verjetno ni v interesu vlade.

**Zakon o dimnikarskih storitvah (Uradni list RS, št.**[**68/16**](http://www.uradni-list.si/1/objava.jsp?sop=2016-01-2926)

**19. člen**

**(oblikovanje cene)**

(1) Znesek za izvedene dimnikarske storitve plača uporabnik dimnikarskih storitev v skladu s tem zakonom.

(2) Znesek se oblikuje kot zmnožek cene izvajanja dimnikarskih storitev in normativnega števila časovnih enot dela dimnikarskih storitev.

(3) Znesek iz prejšnjega odstavka vključuje tudi potne stroške, kadar je uporabnik dimnikarskih storitev od sedeža dimnikarske družbe oddaljen 25 kilometrov ali manj. Kadar je uporabnik dimnikarskih storitev oddaljen več kot 25 kilometrov od sedeža dimnikarske družbe, se znesku iz prejšnjega odstavka lahko prištejejo potni stroški za vsak kilometer nad 25 kilometrov, ki niso vključeni v ceno storitve iz prvega stavka tega odstavka.

(4) Cena iz drugega odstavka tega člena se določi v eurih na časovno enoto dela.

(5) Najvišjo dovoljeno ceno izvajanja dimnikarskih storitev iz drugega odstavka tega člena določi vlada s sklepom. Višino cene vlada določi ob upoštevanju cen storitev dejavnosti, za katere je predpisana podobna raven strokovne izobrazbe.

(6) Dimnikarska družba mora imeti cenik, ki je javno objavljen, z vsebino, določeno v predpisu iz sedmega odstavka tega člena.

(7) Minister predpiše časovne normative za posamezne storitve in sklope dimnikarskih storitev iz drugega odstavka tega člena in podrobnejšo vsebino cenika ter višino potnih stroškov.

**27. člen**

**(inšpekcijski nadzor)**

(1) Nadzor nad izvajanjem določb tega zakona in na njegovi podlagi izdanih predpisov, razen določb iz drugega in tretjega odstavka tega člena, opravlja inšpekcija, pristojna za okolje.

(2) Inšpekcijski nadzor nad izvajanjem določb tega zakona in na njegovi podlagi izdanih predpisov, ki se nanašajo na ceno dimnikarskih storitev in na nadzor nad izpolnjevanjem zahtev iz prvega odstavka prejšnjega člena, opravlja inšpekcija, pristojna za trg.

(3) Inšpekcijski nadzor nad izvajanjem določb tega zakona in na njegovi podlagi izdanih predpisov, ki se nanašajo na zmanjšano varstvo pred požarom in s tem povezano odpravo pomanjkljivosti, opravlja inšpekcija, pristojna za varstvo pred naravnimi in drugimi nesrečami.

(4) V primeru neposredne nevarnosti za življenje ljudi ali premoženje večje vrednosti, lahko inšpektor odredi prepoved uporabe kurilne naprave na osnovi prijave dimnikarske družbe, brez predhodnega zaslišanja uporabnika kurilne naprave.

(5) V predpisu iz 13. člena tega zakona se podrobneje določi razmejitev izvajanja nadzora inšpekcij iz prvega do tretjega odstavka tega člena nad izpolnjevanjem obveznosti dimnikarskih družb, dimnikarjev in uporabnikov dimnikarskih storitev.